‘SA het meer lyfwagte as grenswagte’Mmusi Maimane Maimane het die uitlating gemaak tydens ŉ saamtrek in Eastwood, Pietermaritzburg. Volgens Maimane het die land ŉ “skouspelagtige agteruitgang” beleef sedert Zuma ses jaar gelede as president verkies is. Maimane het ook verwys na die land se werkloosheidkoers en gesê die ANC het die land se jeug in die steek gelaat. “Toe Nelson Mandela en Thabo Mbeki in beheer was, het Suid-Afrika vorentoe beweeg, maar sedert Zuma het ons skielik ŉ U-draai gemaak met reuse werkloosheid onder jong mense.” Maimane het ŉ beroep op partylede gedoen om aan te hou druk plaas vir dienslewering, gehalte onderwys en ŉ korrupsievrye samelewing. “Die ANC se grootste misdaad is nie Nkandla nie, maar die onderwys wat aan ons jeug verskaf word, waar onderwysers vir diens aanmeld wanneer hulle lus kry aangesien hulle die beskerming van vakbonde geniet.” Maimane het ook verwys na die gaping tussen die regerende party se leier en die gemiddelde Suid-Afrikaner. “Wanneer jy na Nkandla reis sal jy dink jy is in Sandton, maar wanneer jy na die townships gaan waar ons mense bly, kry jy nog steeds slaggate en daar is geen dringendheid om daaraan aandag te skenk nie.”